अमेरिका-ईरान : बातचीत की पेशकश और धमकी साथ-साथ!4842
अमेरिका और ईरान के बीच का विवाद गहराता जा रहा है। हालांकि दोनों पक्षों की ओर से संयम की बातें की जा रही हैं, लेकिन भीतर ही भीतर काफी कुछ पक और उबल रहा है।
अमेरिकी राष्ट्रपति डोनाल्ड ट्रम्प ने रविवार को कहा कि ईरान के साथ वार्ता के लिए कोई पूर्व शर्त नहीं है, सिवाय इसके कि वह उसे परमाणु हथियार हासिल नहीं करने देंगे। उधर, अमेरिका के विदेश मंत्री माइक पोम्पिओ ईरान के खिलाफ पूरी मोर्चाबंदी कर रहे हैं। सऊदी अरब रवाना होने से पहले रविवार को उन्होंने कहा कि वह पश्चिम एशिया में तत्काल बातचीत कर ईरान के खिलाफ वैश्विक सहयोग कायम करना चाहते हैं।
सत्ता में आने के बाद ट्रम्प ने अमेरिका को ईरान परमाणु समझौते से हटा लिया था और तेहरान पर प्रतिबंध लगा दिए थे जो भारत जैसे देशों को ईरान से तेल खरीदने से रोकते हैं।
एनबीसी के 'मीट द प्रेस' में जब ट्रंप से सवाल किया गया कि क्या ईरान के साथ बातचीत के लिए कोई पूर्व शर्त है, तो उन्होंने कहा, "जहां तक मेरा सवाल है, कोई पूर्व शर्त नहीं है।’’
चक टोड ने ट्रंप से सवाल किया, ‘‘क्या आप कहीं पर भी बात करेंगे?" ट्रम्प ने कहा, ‘‘देखिये, आपके (ईरान के) पास परमाणु हथियार नहीं हो सकते। यदि आप (ईरान) इसके बारे में बात करना चाहते हैं, तो अच्छा है। अन्यथा आप आने वाले लंबे समय में कमजोर होती अर्थव्यवस्था में रह सकते हैं।’’
ट्रंप ने कहा कि अमेरिका पश्चिम एशिया में एक मानव रहित ड्रोन को कथित तौर पर मार गिराने के जवाब में ईरान पर हमला करने के कगार पर था। लेकिन उन्होंने आधे घंटे पहले अपनी अनुमति वापस ले ली।
ट्रंप ने कहा हमले से पहले उन्हें बताया गया कि हमले की तैयारी है। ट्रंप ने कहा, ‘‘उन्होंने कहा हम हमले के लिए तैयार हैं। मैंने पूछा कितने लोग मारे जाएंगे, ईरानी? उन्होंने कहा, श्रीमान लगभग 150 और मैंने इसके बारे में एक सेकंड के लिए सोचा और कहा, आप जानते हैं कि उन्होंने क्या किया है? उन्होंने एक मानवरहित ड्रोन, या विमान, आप जो भी कहें, उसे मार गिराया है...यहां हम 150 लोगों की मौतों की बात कर रहे हैं...मैं नहीं समझता कि यह सही होगा।’’
पोम्पिओ ने ईरान के खिलाफ वैश्विक गठबंधन की मांग की
अमेरिका के विदेश मंत्री माइक पोम्पिओ ने रविवार को कहा कि वह पश्चिम एशिया में तत्काल बातचीत कर ईरान के खिलाफ वैश्विक सहयोग कायम करना चाहते हैं।
ईरान द्वारा अमेरिकी सर्विलांस ड्रोन को मार गिराए जाने और अमेरिका द्वारा पहले ईरान के खिलाफ सैन्य कार्रवाई का आदेश देने और उसे वापस लेने के आदेशों के कारण बहुत ज्यादा बढ़ गए विवादों की पृष्ठभूमि में पोम्पिओ का यह बयान आया है।
उन्होंने सऊदी अरब रवाना होने से पहले यह बयान दिया। यात्रा के दूसरे चरण में वह संयुक्त अरब अमीरात और सुन्नी अरब सहयोगियों से मुलाकात करेंगे, जो कि शिया ईरान की बढ़ती स्वीकार्यता को लेकर चिंतित हैं और इस क्षेत्र में अपने प्रभाव के लिए काम कर रहे हैं।
पोम्पिओ ने ईरान पर कहा, ‘‘हम उनसे इस मुद्दे पर बात कर रहे हैं यह कैसे सुनिश्चित किया जाए कि हम रणनीतिक रूप से एक साथ हैं और कैसे हम वैश्चिक गठबंधन बना सकते हैं। केवल खाड़ी देशों का गठबंधन नहीं बल्कि एशिया और यूरोप भी इसमें शामिल हो, जो इस चुनौती को समझें, और दुनिया के सबसे बड़े राष्ट्रप्रयोजित आतंकवाद के खिलाफ लड़ाई के लिए तैयार हो।’’
इतने कठोर बयान के बाद भी पोम्पिओ ने राष्ट्रपति डोनाल्ड ट्रम्प और उप राष्ट्रपति माइक पेंस के रुख को दोहराते हुए कहा कि अमेरिका तनाव कम करने के लिए बिना शर्त ईरान के साथ बातचीत करने को तैयार है।
(समाचार एजेंसी भाषा के इनपुट के साथ)
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva mag_Deva hin_Deva